钦定古今图书集成/明伦汇编/官常典/第627卷 > 郭时斗
## 钦定古今图书集成/明伦汇编/官常典/第627卷 > 郭时斗

按《金华府志》：“时斗字文起，以恩选授清远知县，邑兼
盐务。靖江王诸役恣横，每一引挟百引，莫敢问。时斗
以王舟停西岸，以东舟递运至西，如数而止，中贵及
私牙不得售其奸。摄新会，民顽赋逋，邑有防海兵粮，
时斗不论银钱粟帛牲畜器皿，平其价收之给粮，日
随兵所欲，亦平其价与之，兵民胥德焉。后为权要所”
中，左迁两淮盐幕。会税银解期甚迫，上司檄以属斗，
斗列贫商、良商、顽商三等。贫商蠲其征，良商令自立
限，顽商则催拘严比，商咸感愧，输将恐后。擢浔州府
推官，多所平反。粤西大盗窟宅，武弁冒功缚良民二
十四人为盗，制府枭其二，毙于狱者四，馀十八人发
浔枭示。斗心知其枉，即邮白之，已得尽释。五指山划
贼韦公廪，结连诸洞入寇，斗密募忠勇，授以方略，尽
以破灭。又有女官秦氏，抗不奉命，斗出奇计生致之，
当时谓功不在王文成下。后知高唐，值岁旱，躬诣穷
乡，酌其家口而户赈之，民赖以甦。寻以病乞休，百姓
号呼遮留不得，后与范公仝尸祝焉。